หั่นออมทรัพย์ขยับประจำ
กสิกรปรับกู้-ฝากลงมา0.12%ธนชาตจ่ายสูง11เดือน3.45%
22 ก.พ. 2555

กสิกรปรับกู้-ฝากลงมา0.12%ธนชาตจ่ายสูง11เดือน3.45%
มหกรรมลดดอกเบี้ยกสิกรหั่นกู้ฝากลง 0.12% ธนชาตออกเงินฝากประจำ 11 เดือน ดอกเบี้ย 3.45% สวนกระแสดอกเบี้ยขาลง
นายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารได้ปรับลดอัตราดอกเบี้ยลงมาให้สอดคล้องกับการแข่งขันและภาวะตลาด โดยปรับลดอัตราดอกเบี้ยเงินกู้และดอกเบี้ยเงินฝากลง 0.12% ทำให้อัตราดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ปรับจาก 7.25% เป็น 7.13%
ดอกเบี้ยเงินกู้เบิกเกินบัญชีสำหรับลูกค้าชั้นดี (เอ็มโออาร์) ลดลงจาก 7.6% เหลือ 7.48%
ด้านอัตราดอกเบี้ยเงินฝากออมทรัพย์ก็ได้ปรับลดลง จากเดิม 0.87% เป็น 0.75% โดยมีผลตั้งแต่วันที่ 22 ก.พ. 2555 เป็นต้นไป
ขณะเดียวกัน ธนาคารได้เสนอผลิตภัณฑ์เงินฝากประจำพิเศษต่างๆ เพื่อเพิ่มทางเลือกในการออมเงินให้กับลูกค้า เช่น ผลิตภัณฑ์เงินฝากประจำขั้นบันไดใจดี 13 เดือน โดยมีอัตราดอกเบี้ยสูงสุดอยู่ที่ 8% และมีอัตราดอกเบี้ยเฉลี่ยของทั้งโครงการอยู่ที่ 3.5%
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต กล่าวว่า ธนาคารได้ออกเงินฝากประจำ 11 เดือน โดยจ่ายดอกเบี้ย 3.45% เพื่อเป็นทางเลือกให้กับลูกค้าที่ต้องการออมเงินระยะยาว หลังจากคณะกรรมการนโยบายการเงิน (กนง.) ปรับลดดอกเบี้ยนโยบายลงเหลือ 3% เพื่อสนับสนุนการฟื้นฟูเศรษฐกิจหลังจากเกิดเหตุการณ์น้ำท่วม ทำให้ทิศทางดอกเบี้ยในปีนี้มีแนวโน้มทรงตัวหรือปรับตัวลดลงเล็กน้อย
ทั้งนี้ จะเปิดรับฝากเริ่มต้นตั้งแต่ 1 หมื่นบาทขึ้นไป ลูกค้าสามารถเลือกรับดอกเบี้ยเป็นรายเดือนได้หากมียอดฝากขั้นต่ำตั้งแต่ 1 แสนบาท โดยธนาคารจะโอนดอกเบี้ยและเงินต้นเข้าบัญชีออมทรัพย์หรือกระแสรายวันให้โดยอัตโนมัติ
กรณีถอนเงินฝากก่อน 3 เดือนจะไม่ได้รับดอกเบี้ย ฝากตั้งแต่ 3 เดือน แต่ไม่ครบระยะเวลาฝากตามกำหนด ธนาคารจะจ่ายดอกเบี้ยตามระยะเวลาที่ฝากจริงในอัตราดอกเบี้ย 0.75% โดยรับฝากจากลูกค้าทุกประเภท ยกเว้นกองทุน สถาบันการเงิน และผู้มีถิ่นฐานอยู่นอกประเทศ
นายประพันธ์ กล่าวว่า อัตราดอกเบี้ยเงินฝาก 11 เดือน ที่ธนาคารจ่ายจะสูงกว่าดอกเบี้ยเฉลี่ยที่สูงกว่าเงินฝากประจำ 12 เดือน ในตลาดที่ให้ดอกเบี้ยเฉลี่ยแค่ 2.753% จึงถือเป็นทางเลือกที่ดีในการออมเงินระยะยาว เนื่องจากให้ดอกเบี้ยสูงและให้ดอกเบี้ยเป็นรายเดือน
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เสนอ “เงินฝากประจำขั้นบันได 5 เดือน (Step Up)” รับดอกเบี้ยสูงสุด 3.65% โดยอัตราดอกเบี้ยเดือนที่ 13 เท่ากับ 3.25% เดือนที่ 45 รับดอกเบี้ย 3.65% อัตราดอกเบี้ยเฉลี่ย 3.41% ต่อปี เงื่อนไขเปิดบัญชีและฝากขั้นต่ำรายการละ 1 หมื่นบาท เปิดรับฝากถึงวันที่ 29 ก.พ.นี้เท่านั้น
นายนิวัฒน์ กาญจนภูมินทร์ กรรมการผู้จัดการ สมาคมตลาดตราสารหนี้ไทย กล่าวว่า ขณะนี้มีความเป็นไปได้สูงที่ปีนี้ตลาดตราสารหนี้ที่ออกขายในระบบจะสูงถึง 3 แสนล้านบาท จากเดิมที่คาดว่าจะมีเพียง 2.5 แสนล้านบาท เนื่องจากในช่วง 2 เดือนแรกปีนี้ ทั้งภาคเอกชนและธนาคารพาณิชย์มีการออกหุ้นกู้จำนวนมาก แบ่งเป็นเดือน ม.ค. มีการออกหุ้นกู้ไปแล้วกว่า 2 หมื่นล้านบาท และเดือนนี้มีการออกหุ้นกู้ไปแล้วกว่า 3 หมื่นล้านบาท
นายนิวัฒน์ กล่าวว่า ธนาคารที่ขอออกหุ้นกู้แล้ว ได้แก่ ธนาคารกรุงไทย ไทยพาณิชย์ กสิกรไทย และกรุงศรีอยุธยา จากนี้เชื่อว่าจะมีธนาคารขนาดใหญ่และขนาดกลางขอออกหุ้นกู้ขายในปีนี้อีก ส่วนหนึ่งเป็นเพราะค่าธรรมเนียมการนำส่งเงินฝากเพิ่มจาก 0.4% เป็น 0.47%